《刘阮洞》
宋代·吴师正

天台春暖兰若馨，海榴喷血黄鸟鸣。
风晴雨霁洞天晓，画屏有路游人行。
刘郎阮郎剡溪客，结们穷幽绝人迹。
洞口遥闻漱玉声，时有飘英点溪碧。
扪萝涉水前攀缘，瞥见胜景层峦巅。
夭桃瑶草蔓深谷，飞楼杰阁凌青烟。
潭上金桥跨龙背，绰约双鸾饮潭水。
初疑帝子别潇湘，珠佩珊珊移玉趾。
环姿玮态踌躇久，熟视人间未尝有。
罗幙深沈邀客留，胡麻为饭椒浆酒。
问郎於此何当还，壶中景迥非尘寰。
客惊遽返觅闾里，子孙虽在皆重玄。
年华瞬息嗟浮世，往事分明如梦寐。
相与回寻旧路非，乱山稠叠烟云蔽。
我来蹑屐观遗踪，松阴坐久曾不逢。
野僧相引下山宿，落霞斜日林梢红。

作者简介：吴师正，哲宗元祐中为天台令（清康熙《天台县志》卷三）。